Անձնական հարցեր էլ եղան: Պարիսպների մասին։ Մոնումենտի այգում իր առանձնատան մասին հրապարակումներին նա արձագանքեց. «Ես ասել եմ՝ եղբայրս է գնել, բայց չեմ ասել իմը չէ: Գնել է եղբայրս՝ 2011-ին՝ Կանադայի ու ԱՄՆ-ի քաղաքացուց ու Սփյուռքի ինչ-որ կազմակերպությունից»: Նա ընդգծեց՝ երբ տարածքը գնել են, այնտեղ անտառ չի եղել։ «2014-ին է կառուցվել: Շատ վատ եմ վերաբերվում անտառները կտրելուն, բայց ես ինքս այնտեղ եմ մեծացել, այդ անտառը շատ լավ հիշում եմ: Անտառ չկար, արդեն վաճառված էր, այլ սեփականատեր կար»: Հարցին, թե ինչու է բարձր պարիսպ կառուցում իր առանձնատան համար, վարչապետը պատասխանեց, որ իր սեփականության հարևանությամբ բազմահարկ շենք է կառուցվել ու իր բակը երևում է այդ շենքից: «Պարիսպ ենք կառուցել, ընդամենը փոքր միջավայր ենք փորձել ստեղծել, որ երբ դուրս ես գալիս բակ, բոլորի աչքի առաջ չլինես, հնարավո՞ր է դա անել, թե՞ չէ»: Հնարավորը` հնարավոր է, բայց բարձրահարկի բնակիչների աչքի առաջ չլինելու համար պարիսպի փոխարեն ծածկ է պետք կառուցել։